Diari Oficial de la Generalitat Valenciana


Sumari del DOGV 6805, del 27-06-2012 (2012/6362)

ORDE 29/2012, de 22 de juny, de la Conselleria d'Educació Formació i Ocupació, per la qual es determina el Programa de Formació Professional per a l'Ocupació i es regulen i convoquen subvencions per a la realització d'accions formatives adreçades prioritàriament al personal treballador desocupat durant l'exercici de 2012.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6805

Data del DOGV
:   27-06-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/6362


Data del document
:   22-06-2012

Organisme emissor
:   Conselleria d'Educació, Formació i Ocupació

Tipus de document
:   Ordre

Anàlisi jurídica

 Descriptors 

:   * ajuda pública

ORDE 29/2012, de 22 de juny, de la Conselleria d'Educació Formació i Ocupació, per la qual es determina el Programa de Formació Professional per a l'Ocupació i es regulen i convoquen subvencions per a la realització d'accions formatives adreçades prioritàriament al personal treballador desocupat durant l'exercici de 2012. [2012/6362]  
Títol I  
Capítol I. Àmbit objectiu i modalitats  
Article 1. Objecte  
Article 2. Modalitats de programació  
Article 3. Quantia màxima de la subvenció  
Capítol II. Àmbit subjectiu  
Article 4. Beneficiaris  
Article 5. Obligacions del beneficiari  
Article 6. Destinataris dels cursos  
Article 7. Obligacions de l'alumnat i causes d'exclusió  
Capítol III. Procediment de concessió de subvencions  
Article 8. Presentació de sol·licituds i termini  
Article 9. Documentació que ha d'acompanyar la sol·licitud  
Article 10. Projecte d'acció formativa  
Article 11. Procediment de concessió  
Article 12. Instrucció, valoració i proposta de resolució  
Article 13. Resolució  
Article 14. Modificació de la resolució  
Capítol IV. Normes relatives a la realització dels cursos de formació  
Article 15. Subcontractació  
Article 16. Selecció de l'alumnat  
Article 17. Documentació d'inici del curs  
Article 18. Realització del curs  
Article 19. Control del desenrotllament del curs  
Article 20. Avaluació de la qualitat de la formació i certificació a l'alumnat  
Article 21. Finalització del curs  
Capítol V. De la Modalitat Semipresencial  
Article 22. De la part a distància  
Article 23. De la part presencial  
Article 24. Horari del curs  
Article 25. Nombre d'alumnes  
Article 26. Inici i seguiment de l'acció formativa  
Capítol VI. De la formació pràctica en centres de treball (FPCT) i de les pràctiques no laborals (PNL)  
Article 27. Formació pràctica en centres de treball  
Article 28. Pràctiques no laborals  
Article 29. Requisits del centre de treball  
Article 30. Conveni de col·laboració  
Article 31. Desenrotllament de la FPCT/PNL  
Capítol VII. Dels costos subvencionables  
Article 32. Costos subvencionables i criteris d'imputació  
Capítol VIII. Procediment de justificació i pagament de la subvenció  
Article 33. Regles i forma de justificació  
Article 34. Pagament de les subvencions  
Article 35. Rendiments financers  
Capítol IX. Causes de minoració i de reintegrament  
Article 36. Causes de minoració o de reintegrament de subvencions  
Títol II. De les ajudes a l'alumnat desocupat en concepte de transport, beques, manutenció i allotjament  
Article 37. Beneficiaris i terminis de presentació de sol·licituds  
Article 38. Quantia de les ajudes  
Article 39. Sol·licituds i documentació  
Article 40. Resolució  
Article 41. Pèrdua del dret a l'ajuda  
Disposicions addicionals  
Disposicions finals  
Annexos  
La modificació de la Llei 56/2003, de 16 de desembre, d'Ocupació, operada pel Reial Decret Llei 3/2011, de 18 de febrer, de mesures urgents per a la millora de l'ocupabilitat i la reforma de les polítiques actives d'ocupació, ha introduït un gir transcendental en l'enfocament de les polítiques actives d'ocupació. Amb la preservació, en tot cas, del principi d'unitat en l'atenció a les persones en situació de desocupació, la reforma articula el Sistema Nacional d'Ocupació com un sistema integrat que es fonamenta en la determinació d'objectius comuns, compartits i exigibles, i en indicadors quantitatius i qualitatius que en permeten l'avaluació. Este nou marc regulador necessita la instrumentació d'una estratègia comuna que, sota els principis de coresponsabilitat i flexibilitat, permeta a cada comunitat autònoma definir els seus programes de política activa d'ocupació en funció dels objectius que s'hagen determinat amb caràcter previ.  
D'acord amb este plantejament, es va publicar el Reial Decret 1542/2011, de 31 d'octubre, pel qual s'aprova l'Estratègia Espanyola d'Ocupació 2012-2014. Este nou instrument es configura, per tant, com el marc normatiu per a la coordinació i l'execució de les polítiques actives d'ocupació en el conjunt de l'Estat i constituïx un marc de referència compartit en el qual cobra especial rellevància el principi de transversalitat de les polítiques actives d'ocupació a fi de facilitar la seua adequació als requeriments i a les particularitats de cada comunitat autònoma. D'esta manera se supera la tècnica amb què tradicionalment s'havia articulat la política d'ocupació espanyola, concebuda fins a este moment com un mer conjunt de programes.  
Des d'este nou prisma, i amb l'ineludible referent del Pla Valencià de Formació Professional, esta convocatòria s'orienta a la consecució d'alguns dels objectius marcats per l'Estratègia Espanyola d'Ocupació, entre els quals mereix destacar-se fonamentalment el substancial increment en l'oferta de formació certificable, la potenciació de la modalitat de formació semipresencial, el reforç en l'aprenentatge d'idiomes, l'atenció als col·lectius amb especials dificultats i la vinculació de la formació a les necessitats demanades pel teixit productiu.  
  
Esta convocatòria ha d'entendre's emmarcada també en el procés d'integració dels subsistemes de formació professional del sistema educatiu i per a l'ocupació, l'impuls del qual, en l'àmbit de la Generalitat, ha tingut la seua visualització més evident en l'assignació d'eixos àmbits competencials a esta Conselleria d'Educació, Formació i Ocupació.  
  
Finalment, cal destacar que en esta convocatòria s'efectua una racionalització de les modalitats de programació que s'oferien a la Comunitat Valenciana per a la formació adreçada prioritàriament a desocupats, amb una oferta que es concreta en les modalitats següents:  
  
- Modalitat formació i inserció  
- Modalitat semipresencial  
- Modalitat formació a mida  
- Modalitat col·lectius  
En virtut del que s'exposa, i fent ús de les facultats que em conferixen la Llei 5/1983, de 30 de desembre, del Consell, i el Decret 98/2011, de 26 d'agost, del Consell, pel qual s'aprova el Reglament Orgànic i Funcional de la Conselleria d'Educació, Formació i Ocupació, d'acord amb el Consell Valencià de Formació Professional,  
  
ORDENE  
  
TÍTOL I  
  
CAPÍTOL I  
Àmbit objectiu i modalitats  
  
Article 1. Objecte  
1. Esta orde té com a objecte convocar, per a l'exercici 2012, subvencions destinades a la realització a la Comunitat Valenciana d'accions formatives adreçades prioritàriament a persones en situació de desocupació, que els proporcionen la qualificació professional per a exercir una ocupació adequada a les necessitats del mercat de treball i estimular la seua contractació o la seua inserció laboral.  
2. Als efectes d'esta orde, es considera inserció laboral la contractació de l'alumnat per un ocupador diferent del beneficiari, l'alta d'aquell en el règim especial de treballadors autònoms o la incorporació, també d'aquell, com a soci a entitats d'economia social. Per la seua banda, la contractació se circumscriu a la contractació de l'alumnat per part del beneficiari.  
  
Article 2. Modalitats de programació  
1. S'establixen les següents modalitats de programació:  
1.1. Modalitat formació i inserció. Serà executada per entitats acreditades o homologades i es correspondrà amb les especialitats arreplegades en l'annex II.  
1.2. Modalitat semipresencial. Serà executada per centres autoritzats per la conselleria competent en matèria d'educació per a impartir en esta modalitat algun dels cicles de Formació Professional del sistema educatiu, sempre que es troben acreditats o homologats en la corresponent especialitat de l'annex III.  
1.3. Modalitat formació a mida. Serà executada per les empreses o les associacions empresarials que assumisquen un compromís de contractació, com a mínim, del 70% de l'alumnat desocupat que haja superat amb èxit els mòduls propis de l'especialitat principal del curs. Per mitjà d'esta modalitat també es programaran les especialitats formatives el codi de les quals finalitze amb les lletres CCC.  
1.4. Programa de Tallers de Formació i Inserció Laboral (d'ara endavant, modalitat col·lectius). Serà executada per entitats locals i per entitats que tinguen explícitament entre els seus principals fins estatutaris el suport a persones amb discapacitat o amb especials dificultats d'integració, que impartiran una formació adaptada a les necessitats d'estos col·lectius entre les especialitats arreplegades en l'annex IV.  
  
2. Amb caràcter general, les entitats hauran de disposar de l'acreditació o de la resolució d'homologació en la corresponent especialitat formativa abans que finalitze el termini de presentació de sol·licituds; no obstant això, en el cas de les modalitats previstes en els subapartats 1.3 i 1.4, esta condició es diferirà al moment en què es dicte la proposta de resolució de concessió de l'ajuda.  
3. Les accions formatives hauran d'estar incloses en el Fitxer d'Especialitats Formatives del Servici Públic d'Ocupació Estatal (SPEE) vigents a partir de l'1 de gener de 2012.  
4. En les modalitats previstes en els subapartats 1.1 i 1.2, les entitats hauran de promoure la inserció laboral de tot l'alumnat desocupat que haja superat amb èxit els mòduls propis de l'especialitat principal del curs. En el subapartat 1.4 es podrà assumir un compromís d'inserció amb caràcter voluntari.  
S'entendrà complida esta condició si en el termini i en la manera de justificació previstos en l'article 33 s'acredita la inserció laboral de cada alumne per un període mínim de 480 hores.  
5. En la modalitat prevista en el subapartat 1.3, els beneficiaris hauran de subscriure contractes a jornada completa, com a mínim, de sis mesos de duració, o per un període equivalent en cas de contractació a temps parcial, que no podrà ser inferior a mitja jornada.  
La contractació l'hauran d'efectuar l'empresa beneficiària o el grup d'empreses a què esta pertanga; en el cas de les associacions empresarials, la podran efectuar també les empreses que la integren, pertinença que s'acreditarà per mitjà d'un certificat del seu secretari.  
  
Article 3. Quantia màxima de la subvenció  
La quantia màxima de la subvenció es calcularà multiplicant el nombre d'hores pel nombre d'alumnes i pel corresponent mòdul econòmic de l'especialitat formativa per a cada modalitat, que s'indicarà en la pàgina web de la Conselleria d'Educació Formació i Ocupació, Secretaria Autonòmica de Formació i Ocupació. En la modalitat col·lectius, el mòdul econòmic ascendirà a 7 euros.  
  
CAPÍTOL II  
Àmbit subjectiu  
  
Article 4. Beneficiaris  
1. Poden ser beneficiaris de les subvencions regulades en este títol:  
  
a) Empreses públiques o privades.  
b) Entitats locals.  
c) Organitzacions empresarials i sindicals, i fundacions constituïdes per estes entre els fins estatutaris principals de les quals estiga la formació.  
d) Federacions d'entitats d'economia social.  
e) Universitats públiques, entitats legalment autoritzades per a impartir estudis universitaris i aquelles entre els fins de les quals es trobe la col·laboració entre la universitat i les empreses.  
f) Instituts tecnològics.  
g) Entitats sense ànim de lucre que arrepleguen explícitament entre els seus principals fins estatutaris el suport a persones amb discapacitat o amb especials dificultats d'integració.  
h) Altres entitats sense ànim de lucre.  
2. Poden obtindre la condició de beneficiari les societats civils i les comunitats de béns, que podran impartir les especialitats formatives per a les quals estiguen acreditades o homologades.  
  
Article 5. Obligacions del beneficiari  
A més de les establides en l'article 14 de la Llei General de Subvencions (LGS) i de la resta de normativa d'aplicació, són obligacions dels beneficiaris:  
a) Sotmetre's a les actuacions de comprovació que efectue la Conselleria d'Educació, Formació i Ocupació, així com a qualssevol altres de comprovació i de control financer que puguen realitzar els òrgans de control competents, tant nacionals com comunitaris, per a la qual cosa haurà d'aportar tota la informació que li siga requerida en l'exercici de les actuacions anteriors, d'acord amb el que preveuen els articles 45 i 46 de la LGS.  
b) Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte d'actuacions de comprovació i de control, durant un període mínim de tres anys a partir del tancament del Programa Operatiu del Fons Social Europeu per al període 2007-2013.  
c) Per tractar-se d'ajudes cofinançades pel Fons Social Europeu, s'ha de subjectar al que preveu el Reglament (CE) número 1828/2006, de la Comissió, de 8 de desembre de 2006, pel qual es fixen les normes de desplegament del Reglament (CE) número 1083/2006, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenrotllament Regional, al Fons Social Europeu i al Fons de Cohesió, sobre informació i publicitat del cofinançament de les ajudes pel Fons Social Europeu. Entre les normes esmentades, cal destacar que la concessió de la subvenció implica l'acceptació de ser inclòs en una llista que es publicarà de forma electrònica o per qualsevol altre mitjà, en la qual figuraran els beneficiaris, l'operació finançada i l'import de l'ajuda. Així mateix, caldrà informar l'alumnat que el projecte està finançat pel Fons Social Europeu, per la Conselleria d'Educació, Formació i Ocupació de la Generalitat i pel Ministeri d'Ocupació i Seguretat Social (Servici Públic d'Ocupació Estatal), i donar-hi publicitat amb caràcter general. Amb este fi, s'hauran d'incloure els respectius logotips en el material que s'utilitze per a la difusió: material formatiu, cartelleria, fullets, pàgina web, etc.  
d) Portar un compte separat de la subvenció concedida, obrir els subcomptes necessaris d'ingressos i gastos per cada acció subvencionada i assignar en els subcomptes de gastos, si és el cas, la part corresponent de gastos comuns imputada a l'acció subvencionada. En el cas d'entitats subjectes a comptabilitat pública, esta obligació s'adequarà als sistemes de comptabilització corresponents.  
e) Cooperar en la tramitació de les ajudes a l'alumnat.  
f) Informar l'alumnat sobre la correspondència de l'acció formativa amb un certificat de professionalitat (CP) o una acreditació parcial acumulable (APA).  
g) No percebre cap quantitat de l'alumnat.  
  
Article 6. Destinataris dels cursos  
1. Els cursos s'adrecen prioritàriament a treballadors desocupats inscrits en els centres SERVEF d'Ocupació, sense perjuí de la participació de treballadors ocupats. Els treballadors desocupats han de representar un percentatge, com a mínim, del 80% dels participants, i tindran preferència en la selecció respecte dels treballadors ocupats. Dins del col·lectiu d'ocupats, tindran prioritat els qui tinguen un contracte temporal.  
En el cas de les modalitats formació a mida i col·lectius, l'alumnat només podrà tindre la condició de desocupat.  
2. Amb caràcter general, i sempre que complisquen els perfils requerits, tindran la consideració de col·lectius prioritaris als efectes de la participació en els cursos, les dones víctimes de violència de gènere, les persones amb discapacitat (inclosa la incapacitat permanent per a la professió habitual), els treballadors amb baixa qualificació i les persones majors de 55 anys.  
3. La modalitat col·lectius estarà integrada exclusivament per alumnat en què concórrega alguna de les situacions següents:  
a) Persones en situació o en risc d'exclusió social acreditada pels servicis socials de les administracions públiques.  
b) Persones amb paràlisi cerebral, malaltia mental o discapacitat intel·lectual amb un grau de discapacitat igual o superior al 33%; i persones amb discapacitat física o sensorial amb un grau de discapacitat igual o superior al 65%.  
4. La situació laboral de l'alumnat en el moment d'incorporar-se a l'acció formativa determinarà la seua condició d'ocupat o de desocupat.  
  
Article 7. Obligacions de l'alumnat i causes d'exclusió  
1. L'alumnat està obligat a:  
a) Assistir a les classes de forma regular i contínua, i a seguir amb aprofitament l'acció formativa.  
b) No simultaniejar cursos de formació professional per a l'ocupació, encara que hi haja compatibilitat horària.  
c) Autoritzar la Conselleria d'Educació, Formació i Ocupació per a consultar la seua vida laboral, als efectes de control del compliment de les condicions establides en l'orde.  
2. Causes d'exclusió de l'alumnat:  
a) La falta d'aprofitament o l'obstaculització del normal desenrotllament del curs, amb el vistiplau previ del tècnic d'enllaç.  
b) Simultaniejar cursos de formació professional per a l'ocupació. En este cas, l'exclusió s'aplicarà als cursos a què s'haguera incorporat més recentment.  
c) No presentar l'autorització per a consultar la vida laboral, o revocar-la una vegada presentada.  
d) Incórrer en més de dos faltes d'assistència no justificades en el mes. Les faltes d'assistència justificades no computaran a estos efectes, llevat que representen més del 25% de la duració de l'acció formativa. L'entitat impartidora de l'acció formativa farà efectiva la baixa del participant el dia lectiu següent al de la comissió de les mencionades faltes.  
  
  
CAPÍTOL III  
Procediment de concessió de subvencions  
  
Article 8. Presentació de sol·licituds i termini  
1. Les sol·licituds es presentaran en un imprés normalitzat, junt amb la documentació específica segons el tipus de modalitat, en les direccions territorials d'Educació, Formació i Treball, sense perjuí de poder presentar-la en els altres llocs previstos en l'article 38 de la Llei 30/1992, inclosa, si és el cas, la tramitació telemàtica.  
2. Cada sol·licitud inclourà totes les accions formatives que l'entitat interessada pretenga realitzar en el seu àmbit provincial, amb indicació de la modalitat de programació triada.  
3. El termini de presentació de sol·licituds és de 20 dies naturals comptats des del següent al de la publicació d'esta orde en el Diari Oficial de la Comunitat Valenciana. No obstant això, per a la modalitat formació a mida, les sol·licituds es formularan, almenys, amb un mes d'antelació respecte de la data prevista d'inici del curs, sense que en cap cas puguen presentar-se després del 28 de setembre de 2012.  
  
Article 9. Documentació que cal adjuntar a la sol·licitud  
1. La sol·licitud s'acompanyarà en tot cas de la documentació següent:  
a) Documentació identificativa de l'entitat sol·licitant i, si és el cas, identificació i acreditació del representant legal.  
b) Dades de domiciliació bancària d'acord amb el model normalitzat (fitxa de manteniment de tercers) i document acreditatiu de la titularitat del compte bancari.  
c) Document acreditatiu de l'últim pagament de l'Impost d'Activitats Econòmiques (IAE) o declaració responsable d'estar exempt de presentar-la o de no estar subjecte a fer-ho.  
d) Declaració responsable de no trobar-se en cap dels supòsits dels articles 13.2 i 13.3 de la LGS, d'acord amb el model normalitzat.  
e) Declaració responsable del compliment de la normativa sobre integració laboral de persones amb discapacitat o, si és el cas, l'exempció d'esta obligació, tal com establix el Decret 279/2004, de 17 de desembre, del Consell.  
f) Projecte de les accions formatives sol·licitades, el nombre de les quals, en relació amb totes les modalitats, no podrà ser superior a quatre per aula de teoria acreditada o homologada. Del total d'accions sol·licitades, un màxim de tres podran correspondre a numerals de l'annex II no inclosos a la comarca de l'entitat. En la modalitat col·lectius, només podran sol·licitar-se tres projectes per província. Les sol·licituds que superen els límits fixats en esta lletra seran denegades i no valorades.  
2. Amb caràcter voluntari, es podrà aportar així mateix documentació acreditativa sobre:  
a) La impartició en els dos exercicis anteriors de cicles formatius de Formació Professional del sistema educatiu, per estar autoritzada de conformitat amb el Reial Decret 332/1992, de 3 d'abril.  
b) El grau d'inserció o de contractació aconseguit i degudament acreditat, si és el cas, en l'últim exercici, d'acord amb el que establix l'annex I.  
c) L'acreditació en norma de qualitat ISO per una entitat certificadora acreditada.  
3. La presentació de la sol·licitud comporta l'autorització del sol·licitant perquè la DGCP obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei General de Subvencions; en este cas, no caldrà aportar els certificats corresponents. No obstant això, el sol·licitant pot denegar o revocar este consentiment, i en este cas haurà de presentar certificats originals positius de l'Agència Estatal de l'administració tributària, de la Conselleria d'Economia, Hisenda i Ocupació i de la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social, la validesa dels quals haurà d'estendre's a la data de concessió i de pagament de l'ajuda.  
  
Article 10. Projecte d'acció formativa  
1. El projecte d'acció formativa, que es presentarà en suport paper i en disc compacte o en USB, d'acord amb el model normalitzat, arreplegarà per este orde els aspectes següents:  
a) Dades generals de l'acció formativa:  
- Codi i nom de l'especialitat i, si és el cas, el numeral corresponent.   
- Adreça completa del lloc d'impartició, que haurà de coincidir amb el domicili homologat o acreditat.  
- Priorització de les accions.  
- Nombre de participants:  
Modalitat formació i inserció: entre 10 i el nombre respecte del qual s'haja acreditat o homologat l'entitat.  
Modalitat semipresencial: entre 30 i 45.  
Modalitat formació a mida: no se n'establix un nombre mínim.  
Modalitat col·lectius: entre 6 i 10.  
- Nombre d'hores (incloses les corresponents a les especialitats complementàries), en el cas de la Modalitat Formació a Mida.  
b) Compromís d'inserció o de contractació:  
Modalitat formació i inserció i modalitat semipresencial: s'assumirà el compromís d'inserció de tot l'alumnat desocupat que supere amb èxit els mòduls propis de l'especialitat principal del curs.  
Modalitat col·lectius: s'especificarà el percentatge d'inserció que s'assumix voluntàriament.  
Modalitat formació a mida: el compromís de contractació no pot ser inferior al 70%.  
c) A més de l'especialitat principal, en cas que s'impartisca un especialitat completa (o si s'impartix parcialment i la duració prevista de l'acció és, com a mínim, de 250 hores), s'impartirà l'especialitat «FCOO03» (inserció laboral, sensibilització mediambiental i en igualtat de gènere), que tindrà una duració de 10 hores.   
d) Si es preveu la realització de FPCT/PNL, s'haurà d'incloure el nom de l'empresa o de les empreses on es realitzaran, amb expressió de la seua activitat principal i del programa formatiu que realitzarà en cada una d'estes, o aportar l'acord de col·laboració segons el model normalitzat que es descarregarà de la pàgina web de la Conselleria d'Educació, Formació i Ocupació, Secretaria Autonòmica de Formació i Ocupació, amb expressió de la seua activitat principal i del programa formatiu que realitzarà en cada una d'estes.   
e) Indicació expressa que el professorat complix el perfil previst en el corresponent certificat de professionalitat o en el programa formatiu. L'administració podrà sol·licitar tota la documentació acreditativa del perfil que considere convenient.   
f) Desglossament del pressupost necessari per a dur a terme l'acció formativa.   
g) Si és el cas, entitats o organismes que col·laboren en el finançament de l'acció.  
h) Proposta organitzativa.  
i) En la formació semipresencial s'indicarà, a més:  
- Llista de l'equip docent, funcions i metodologia que s'emprarà, amb referència expressa a les tutories individuals i col·lectives.  
- Acreditació que es disposa de l'equipament informàtic necessari per a administrar la plataforma informàtica i, com a mínim, d'un equip informàtic per alumne i docent per a les sessions presencials a l'aula, que s'organitzaran per a grups de 15 alumnes, com a màxim. Els equips han de ser els adequats a les necessitats d'esta modalitat de formació.  
  
- Aportació de les claus d'accés a la corresponent plataforma web.  
  
j) En la modalitat col·lectius s'acreditarà que els docents i els equips de suport són els adequats a les necessitats del col·lectiu a què s'adreça la formació. En este sentit, han de tindre, com a mínim, el següent personal:  
- Almenys una persona amb la llicenciatura de Psicologia, Pedagogia o Psicopedagogia, o Ciències de l'Educació; la diplomatura en Educació Social, Treball Social o Magisteri, o el títol de tècnic superior en Integració Social, que assumirà les tasques de coordinació del curs.   
- Una persona experta en els mòduls de Formació Professional per a l'Ocupació, preferentment amb coneixements polivalents teoricopràctics. Els coneixements hauran de justificar-se per mitjà de la documentació acreditativa de l'experiència en les especialitats sol·licitades.  
- Es podrà comptar, així mateix, amb altres perfils professionals en funció de les característiques del col·lectiu destinatari, i caldrà fer-ne constar la titulació, les funcions i els objectius en el projecte.  
En el termini de 15 dies des de l'inici de l'acció formativa, l'entitat haurà d'incorporar itineraris individualitzats d'inserció que implicaran una anàlisi de les necessitats i de les característiques de cada participant.  
  
Article 11. Procediment de concessió  
Les ajudes es concediran en règim de concurrència competitiva, en els termes establits en el títol I de la LGS. No obstant això, les sol·licituds corresponents a la Modalitat Formació a Mida es concediran en règim de concessió directa, de conformitat amb l'article 23.3 del Reial Decret 395/2007, de 23 de març.  
  
Article 12. Instrucció, valoració i proposta de resolució  
1. La instrucció del procediment correspon a la direccions territorials d'Educació, Formació i Treball, que podran demanar del sol·licitant l'aportació addicional de tota la documentació necessària per a resoldre sobre la sol·licitud i verificaran el compliment dels requisits establits en l'annex I.  
2. Per a la valoració dels projectes es constituirà un òrgan col·legiat, compost per un mínim de tres i un màxim de nou tècnics designats pel cap del servici territorial de Formació Professional corresponent, que el presidirà llevat que designe un substitut. A la vista de la documentació que es troba en l'expedient, i després de la ponderació dels criteris arreplegats en l'annex I per a esta fase, emetrà un informe en què es concrete el resultat de l'avaluació.  
3. A la vista de l'expedient i de l'informe de valoració, l'òrgan instructor formularà una proposta de resolució amb indicació dels criteris tinguts en compte en la valoració i de la seua aplicació concreta, així com de la capacitat del centre per a impartir accions formatives.  
4. Es donarà compte del resultat de la valoració al grup de treball del Consell Valencià de Formació Professional.  
  
Article 13. Resolució  
1. Vista la proposta de l'òrgan instructor, el director general de Formació i Qualificació Professional dictarà la resolució procedent, per delegació de la consellera d'Educació, Formació i Ocupació.  
2. La resolució fixarà expressament l'import concedit i incorporarà, si és el cas, les condicions, el compromís d'inserció o de contractació, les obligacions i les determinacions accessòries a què haja de subjectar-se l'entitat beneficiària.  
3. A la resolució de concessió s'hi adjuntarà la designació del tècnic d'enllaç que actuarà com a interlocutor entre l'entitat i l'administració, nomenat pel cap del servici territorial de Formació Professional.  
  
4. El termini per a resoldre i notificar la resolució és de sis mesos a comptar de l'endemà de la finalització del termini de presentació de sol·licituds. Una vegada transcorregut el termini sense que s'haja dictat i notificat la resolució expressa, la sol·licitud s'entendrà desestimada per silenci administratiu.  
5. En la modalitat formació i inserció, els expedients es resoldran per orde de major a menor puntuació dins de cada una de les fases següents:  
- Fase 1: sol·licituds d'especialitats relacionades amb un certificat de professionalitat per a una comarca concreta.  
- Fase 2: sol·licituds d'especialitats relacionades amb un certificat de professionalitat que responguen a les necessitats globals d'una província.  
- Fase 3: sol·licituds d'especialitats no relacionades amb un certificat de professionalitat d'una comarca concreta.  
- Fase 4: sol·licituds d'especialitats no relacionades amb un certificat de professionalitat d'una província.  
6. En les modalitats semipresencial i col·lectius, els expedients es resoldran per orde de major a menor puntuació fins a exhaurir el crèdit disponible.  
7. En la modalitat formació a mida, els expedients es resoldran a mesura que es complete la documentació i es comprove el compliment de les condicions previstes en l'orde, fins a exhaurir el crèdit disponible.  
  
Article 14. Modificació de la resolució  
1. Tota alteració de les condicions tingudes en compte per a la concessió de la subvenció i, en tot cas, l'obtenció concurrent d'altres aportacions fora dels casos permesos per les normes reguladores, podran ser causa de modificació de la resolució de concessió.  
2. El beneficiari podrà sol·licitar motivadament la modificació de la resolució de concessió. No obstant això, no es resoldrà cap modificació que haja representat una menor puntuació en la fase de valoració.  
  
Amb caràcter excepcional, i per circumstàncies motivades, podrà autoritzar-se la realització de les FPCT/PNL al centre de formació mateix, sense perjuí de la minoració que pertoque.  
  
CAPÍTOL IV  
Normes relatives a la realització dels cursos de formació  
  
Article 15. Subcontractació  
L'execució de les accions formatives serà realitzada directament pel beneficiari quan este siga un centre homologat o acreditat, sense que hi càpia la subcontractació amb tercers. No obstant això, en la modalitat formació a mida i en la modalitat col·lectius es podrà subcontractar per una sola vegada, fins al 100%, la realització de l'activitat formativa amb una entitat homologada o acreditada, en els termes que preveuen els articles 29 de la LGS i 68 del seu reglament.  
En tot cas, la contractació de persones físiques per a la impartició de la formació subvencionada no es considerarà subcontractació.  
  
Article 16. Selecció de l'alumnat  
1. En les modalitats formació i inserció i semipresencial, l'entitat beneficiària sol·licitarà del corresponent centre SERVEF d'Ocupació la preselecció de l'alumnat desocupat, la qual cosa es comunicarà al tècnic d'enllaç. Si en el termini de 10 dies naturals no es faciliten suficients candidats, l'entitat beneficiària podrà incorporar al procés de selecció persones inscrites en un servici públic d'ocupació o treballadors ocupats, sempre que hagen sol·licitat participar en l'acció formativa i s'adeqüen al perfil del curs.  
En les modalitats formació a mida i col·lectius, l'entitat beneficiària podrà seleccionar directament l'alumnat entre persones inscrites en un servici públic d'ocupació.  
2. El centre SERVEF d'Ocupació i l'entitat beneficiària acordaran la data de la selecció definitiva, que en tot cas es durà a terme en el termini de 15 dies naturals a comptar de la sol·licitud de preselecció.  
  
3. L'entitat beneficiària haurà de comptar amb personal tècnic, propi o extern, adequat per a la selecció de l'alumnat.  
4. Una vegada finalitzat el procés de selecció, s'estendrà una acta que firmaran el responsable del procés i el representant legal del beneficiari, on constaran les dades següents: persones preseleccionades, presentades a les proves amb el seu resultat, seleccionades i reserves. Si l'acció formativa es correspon amb un certificat de professionalitat, s'hi inclourà la manifestació expressa que els candidats seleccionats disposen de les competències clau requerides. En el termini de dos dies hàbils es remetrà una còpia de l'acta al centre SERVEF d'Ocupació que va realitzar la preselecció.  
Les sol·licituds de participació de l'alumnat i la documentació relativa al procés de selecció seran custodiades per les entitats beneficiàries, que les posaran a disposició de l'administració quan els siga requerida.  
  
  
Article 17. Documentació d'inici del curs  
1. Abans d'iniciar l'acció formativa, l'entitat beneficiària haurà de comunicar de forma fefaent al tècnic d'enllaç la data d'inici de cada curs, amb indicació de l'horari, del lloc d'impartició, del nombre d'alumnes que comencen i la llista nominal dels professors o dels tutors amb l'acreditació de la titulació exigida en el programa formatiu que es va incloure en el projecte.  
2. Amb independència de la modalitat de programació, no podrà iniciar-se cap curs que tinga com a finalitat donar accés a carnets professionals o altres activitats o professions regulades sense comptar prèviament amb la pertinent autorització administrativa.  
3. En el termini de 10 dies naturals des de l'inici del curs, l'entitat beneficiària remetrà al servici territorial de Formació Professional la documentació següent:  
a) L'acta de selecció, en model normalitzat, en la qual, entre altres aspectes, es detallaran les actuacions realitzades en el procés de selecció de l'alumnat.  
b) La relació i la situació laborals de l'alumnat que inicia l'acció, el nombre del qual no podrà ser inferior a la mitat del que establix la resolució de concessió ni sobrepassar el nombre previst en aquella. En la modalitat col·lectius, s'acreditarà que concorren les condicions indicades en l'article 6.3.  
c) La pòlissa de l'assegurança d'accidents de l'alumnat o, si no n'hi ha, la carta de garanties d'esta, que serà sempre sense franquícia. Els seus efectes s'estendran des de la data d'inici del curs fins a la baixa en este de cada alumne, i comprendrà, almenys, la cobertura següent:  
- Assistència mèdica, farmacèutica i hospitalària per quantia il·limitada de qualsevol accident durant l'horari d'impartició del curs, incloent-hi les FPCT/PNL i el temps necessari per al desplaçament de l'alumnat des de la seua residència habitual fins al lloc d'impartició, siga el centre de formació o el centre on es realitzen les pràctiques. El desplaçament haurà de cobrir qualsevol mitjà de locomoció.  
- Indemnització mínima de 12.000 euros per defunció o per invalidesa permanent derivades d'un accident durant el curs o en els desplaçaments.  
- Indemnització per un import mínim de sis euros diaris per accident durant el curs que produïsca una impossibilitat temporal d'assistència. El període s'estendrà des de la incapacitat mencionada i fins a un màxim d'un any.   
- Indemnització a les entitats on s'impartisquen les FPCT/PNL pels danys que puga causar l'alumnat.   
- En la modalitat semipresencial, la taula de servicis de comunicació que s'habilitarà durant l'acció formativa.  
- Si és el cas, convenis per a la realització de FPCT/PNL.  
Article 18. Realització del curs  
1. Els cursos hauran d'iniciar-se durant l'any 2012 i finalitzar abans del 31 de maig de 2013; no podran iniciar-se sense la incorporació, com a mínim, de la mitat de l'alumnat establit en la resolució.   
2. L'horari haurà d'organitzar-se de manera que l'estada de l'alumnat al centre formatiu oscil·le entre quatre i sis hores diàries, de dilluns a divendres, llevat que el cap del servici territorial de Formació Professional autoritze un altre horari. En cap cas podrà autoritzar-se un horari inferior a 20 ni superior a 40 hores setmanals.  
L'horari de les FPCT/PNL s'adequarà, en la mesura que siga possible, a les condicions dels centres de treball on es duguen a terme.  
3. Si fóra necessari disminuir el nombre d'hores del curs, la reducció s'efectuarà per unitats de competència completes quan l'especialitat formativa estiga estructurada en unitats de competència; si l'especialitat té una altra estructura, la reducció s'efectuarà per mòduls complets. No es considerarà impartit el curs la reducció del qual no s'haja efectuat de la manera indicada.  
  
Article 19. Control del desenrotllament del curs  
1. Una vegada iniciada l'acció formativa, l'entitat beneficiària en facilitarà el seguiment i el control, per a la qual cosa, d'acord amb les instruccions que li seran notificades abans de l'inici, aportarà la documentació següent:  
a) Control d'assistència mensual que continga la firma diària de l'alumnat i del professorat assistent.  
b) Comunicats d'alta i de baixa. L'entitat només podrà substituir les baixes produïdes per noves altes durant el primer quart del curs. Es considerarà que un alumne ha causat alta en un curs quan haja tingut una presència efectiva mínima de cinc dies lectius.  
c) Comunicació d'incidències.  
2. Amb un informe previ del cap del servici territorial de Formació Professional, el director territorial d'Educació, Formació i Treball podrà acordar la suspensió cautelar de la realització de l'acció formativa:  
  
a) Quan el curs no estiga en funcionament.  
b) Quan el personal tècnic docent o l'alumnat no estiguen presents en les sessions presencials al centre formatiu o als centres on s'impartisquen les FPCT/PNL.  
c) Quan el personal docent no responga al perfil assenyalat en cada un dels respectius programes formatius o que haja sigut objecte de valoració.  
d) Quan l'alumnat estiga realitzant funcions diferents de la formació o de les FPCT/PNL.  
e) Quan el material de consum o els equips i les dotacions no es corresponguen amb els aprovats en la resolució.   
f) Quan el nombre d'alumnat assistent a l'acció formativa siga inferior a la mitat de l'establit en la resolució de concessió.  
g) Quan, en la modalitat semipresencial, no es detecte activitat de tutorització/dinamització en la part a distància.  
h) Concórrega qualsevol altra causa greu que afecte el normal desenrotllament de l'acció formativa.  
3. A sol·licitud de l'entitat beneficiària, i amb un informe previ del tècnic d'enllaç, el cap del servici territorial de Formació podrà autoritzar qualsevol modificació sobrevinguda en les condicions d'impartició de l'acció formativa de caràcter menor: canvis de calendari, horari, professorat, etc.  
  
Article 20. Avaluació de la qualitat de la formació i certificació a l'alumnat  
1. Els tècnics d'enllaç i l'alumnat avaluaran per mitjà de l'emplenament de models normalitzats la qualitat dels cursos de Formació Professional en què participen. Les entitats beneficiàries facilitaran l'esmentada avaluació i seran informades del seu contingut i del resultat.  
  
2. La direcció territorial d'Educació, Formació i Treball, després de la petició telemàtica formulada per les entitats beneficiàries, expedirà el certificat individualitzat d'aprofitament de l'alumnat que haja superat el curs o algun dels seus mòduls, amb detall dels mòduls superats i la seua duració, FPCT/PNL, la seua duració i l'empresa on s'han realitzat. Així mateix, es consignaran les dades de registre del certificat.  
Si el curs es correspon totalment o parcialment amb un certificat de professionalitat, s'emetrà a sol·licitud de l'alumnat el certificat de professionalitat o l'acreditació parcial de les unitats de competència que corresponguen.  
  
Article 21. Finalització del curs  
En el termini de 15 dies naturals des de la conclusió del curs, l'entitat presentarà una acta que haurà de contindre:  
a) L'aprofitament de l'alumnat assistent.  
b) En el cas d'incloure FPCT/PNL, i amb el vistiplau del tutor de l'empresa, la llista nominal de l'alumnat participant, amb el detall individualitzat dels dies i de les hores d'assistència.  
c) En la modalitat semipresencial, s'aportarà addicionalment les estadístiques de connexió de l'alumnat a la plataforma.  
  
CAPÍTOL V  
De la modalitat semipresencial  
  
Article 22. De la part a distància  
1. El contingut de la part a distància constarà:  
a) De la part dels mòduls formatius associats a les unitats de competència adaptats a la modalitat semipresencial, en la proporció que fixe el reial decret que regule el corresponent certificat de professionalitat.  
  
b) Dels continguts en línia que hauran d'impartir-se a través de la plataforma de teleformació que l'entitat tinga autoritzada, sense que puga incloure cap tipus de publicitat. Mentres es realitze l'acció formativa, els continguts estaran accessibles les 24 hores del dia, tots els dies de la setmana.  
2. La interfície d'entrada a l'acció formativa haurà d'incloure els logotips oficials de la Conselleria d'Educació, Formació i Ocupació, del Servici Públic d'Ocupació Estatal i del Fons Social Europeu.  
3. L'entitat haurà de disposar de l'assistència tècnica necessària per a resoldre problemes de la plataforma en un màxim de 24 hores.  
  
Article 23. De la part presencial  
1. El curs inclourà una part presencial al centre formatiu, que s'organitzarà en sessions per a grups de, com a màxim, 15 alumnes.  
2. El contingut de la part presencial inclourà:  
a) Un mòdul de 10 hores corresponent a l'especialitat FCOI01 (Alfabetització Informàtica: Internet), que s'impartirà durant els dos primers dies del curs.  
b) Els mòduls propis de l'especialitat formativa, en la proporció que fixe el reial decret que regule el corresponent certificat de professionalitat.  
c) Un mòdul de 10 hores corresponent a l'especialitat FCOO03 (Inserció laboral, Sensibilització Mediambiental i en la Igualtat de Gènere).  
3. L'avaluació final de cada mòdul es realitzarà de forma presencial.  
  
Article 24. Horari del curs  
1. Als efectes del càlcul de la duració del curs en dies, es prendran com a referència cinc hores diàries per a sessions presencials i tres hores per a sessions a distància.  
2. En les sessions presencials, l'assistència estarà compresa entre quatre i sis hores diàries, de dilluns a divendres, llevat que el cap del servici territorial de Formació Professional autoritze un altre horari.  
  
Article 25. Nombre d'alumnes  
El nombre de participants en cada acció formativa estarà comprés entre 30 i 45, sense que per a les classes presencials puga assignar-se més de 15 alumnes per tutor, el qual no podrà exercir la tutoria en més d'una acció formativa de forma simultània.  
  
Article 26. Inici i seguiment de l'acció formativa  
1. L'entitat beneficiària comunicarà al tècnic d'enllaç, amb suficient antelació, la data d'inici de l'acció formativa, el calendari d'actuacions previstes durant el curs i les dades referents als servicis en línia que utilitzarà per a gestionar-lo i impartir-lo.   
2. A l'inici del curs, l'entitat beneficiària facilitarà a l'alumnat:  
a) Informació sobre els requeriments informàtics dels sistemes i sobre les condicions de participació en el programa.  
b) Informació sobre els punts d'accés públic a Internet que es localitzen prop del seu domicili.  
3. L'entitat beneficiària haurà de disposar des del primer dia dels instruments de programari, maquinari i de banda de comunicació necessaris per al funcionament correcte de la plataforma informàtica, de conformitat amb el que es valora en l'annex I.   
4. D'acord amb les instruccions que li seran notificades abans de l'inici de l'acció formativa, l'entitat beneficiària haurà d'aportar al servici territorial de Formació Professional la documentació següent:  
  
a) Control de connexió al programa a través de la presentació d'estadística, segons la guia de gestió semipresencial d'entitats.  
b) Control d'assistència a les sessions presencials o de FPCT/PNL, que inclourà la firma diària de l'alumnat.  
c) Comunicació d'incidències que es produïsquen en la realització de l'acció formativa.  
  
CAPÍTOL VI  
De la formació pràctica en centres de treball (FPCT) i de les pràctiques no laborals (PNL)  
  
Article 27. Formació pràctica en centres de treball  
1. En les especialitats relacionades amb certificats de professionalitat emparats pel Reial Decret 34/2008, de 18 de gener, la formació pràctica en centres de treball (FPCT) té caràcter modular i tant la duració com les condicions d'impartició estan regulades.  
2. A sol·licitud de l'interessat, el director territorial de la Conselleria d'Educació, Formació i Ocupació expedirà el certificat d'exempció per a realitzar este mòdul, de conformitat amb l'article 5.bis.4 del Reial Decret 34/2008.  
  
Article 28. Pràctiques no laborals  
1. En el cas d'accions formatives no emparades pel Reial Decret 34/2008 la duració de les quals siga igual o superior a 250 hores, les entitats beneficiàries podran realitzar de forma voluntària pràctiques no laborals (PNL) que formaran part de l'acció, amb la finalitat que l'alumnat adquirisca el coneixement de l'organització productiva corresponent al perfil professional i al sistema de relacions sociolaborals del centre de treball i facilitar la seua inserció professional.  
2. Les PNL es realitzaran en l'últim període del curs i la seua duració, que serà idèntica per a tot l'alumnat, estarà compresa entre el 20% i el 40% del nombre total d'hores.  
3. D'acord amb el tutor de l'empresa en què es realitzen, el professor-tutor elaborarà un programa formatiu en què necessàriament haurà de constar:  
a) Àrees o departaments del centre de treball en què participarà l'alumnat, amb la temporalització corresponent a cadascun.  
b) Realització de les activitats en cada àrea o departament, especificant:  
- Activitats formativoproductives incloses en l'apartat de pràctiques dels continguts formatius de cada un dels mòduls, que han de servir per a executar o, si és el cas, completar la competència professional requerida en l'ocupació.  
- Activitats d'avaluació que han de permetre a l'alumnat demostrar la competència professional objecte d'acreditació i a l'instructor del centre de treball obtindre'n prou evidència.  
  
Article 29. Requisits del centre de treball  
Amb caràcter general, la FPCT/PNL es realitzarà en empreses que complisquen les condicions següents:  
a) No distar el centre de treball més de 30 quilòmetres del centre formatiu, llevat que se'n justifique la necessitat i siga expressament autoritzada pel cap del servici territorial de Formació Professional.  
b) Tindre personalitat jurídica diferent de la del centre formatiu, excepte per a la modalitat formació a mida.  
c) Tindre una activitat principal que pertanya a sectors no relacionats amb la formació, llevat que l'acció formativa corresponga a l'àrea de formació de la família professional Servicis Socioculturals i a la Comunitat.  
d) Per a la modalitat col·lectius, s'exceptuen els requisits anteriors si bé les empreses hauran d'adequar-se a les necessitats de l'alumnat.   
  
  
Article 30. Conveni de col·laboració  
1. Únicament per al cas de realització de la FPCT/PNL, serà necessària la subscripció d'un conveni entre el centre formatiu i l'empresa, d'acord amb el normalitzat que podrà descarregar-se de la pàgina web de la Conselleria d'Educació, Formació i Ocupació, Secretaria Autonòmica de Formació i Ocupació, on figuraran les condicions d'execució i la relació alumne-centre de treball.   
2. Els convenis subscrits es facilitaran junt amb la documentació d'inici del curs al tècnic d'enllaç, que ho remetrà tot a la inspecció provincial de Treball després de comprovar que complixen tots els requisits.  
3. El cap del servici territorial de Formació Professional podrà rebutjar els convenis que no permeten assolir els objectius previstos.   
  
  
Article 31. Realització de la FPCT/PNL  
1. Abans de l'inici de la FPCT/PNL, junt amb el programa formatiu i l'assignació d'alumnes a empreses, l'entitat haurà d'aportar un pla de seguiment i visites que permeta al tècnic d'enllaç comprovar-ne la realització.  
2. El centre de treball designarà entre personal qualificat un tutor d'empresa per cada cinc alumnes o fracció, les funcions del qual seran les següents:  
a) Supervisar tècnicament l'alumnat en la realització de les pràctiques i donar-li suport.  
b) Distribuir les tasques entre l'alumnat.  
c) Col·laborar en l'avaluació de l'alumnat.  
3. El programa formatiu haurà de notificar-se a l'alumnat i als representants legals dels treballadors de les empreses on estiga prevista la realització.  
4. En col·laboració amb el tutor d'empresa, el seguiment i l'avaluació de l'alumnat correspondran a un professor-tutor del centre formatiu que haja impartit alguna unitat formativa o algun mòdul propi de l'especialitat.  
5. Una vegada finalitzada la FPCT/PNL, el professor-tutor emetrà un informe sobre el resultat del pla de seguiment i l'avaluació realitzada, que inclourà una llista dels dies i les hores de dedicació, i serà certificada pel beneficiari.  
6. Es procurarà que tots els alumnes realitzen simultàniament les FPCT/PNL.  
7. Per causes justificades, i amb la sol·licitud prèvia en model normalitzat, podrà autoritzar-se la realització de les FPCT/PNL al centre formatiu mateix.  
8. Una vegada finalitzada la FPCT/PNL, l'alumnat realitzarà al centre formatiu les sessions d'avaluació a què siga convocat.  
9. El centre de treball on es realitzen les FPCT/PNL i els seus tutors podran sol·licitar de la Conselleria d'Educació, Formació i Ocupació un certificat acreditatiu de la seua col·laboració.  
  
  
CAPÍTOL VII  
Dels costos subvencionables  
  
Article 32. Costos subvencionables i criteris d'imputació  
1. Els costos subvencionables han de respondre a costos reals, efectivament realitzats, pagats i justificats per mitjà de factures o de documents comptables de valor probatori equivalent.   
2. No es considerarà gasto subvencionable l'IVA o qualsevol altre impost indirecte, quan siga susceptible de recuperació o de compensació per l'entitat beneficiària. A estos efectes, quan en les declaracions presentades s'utilitzen regles de prorrata, es considerarà que l'entitat ha suportat efectivament com a gasto el percentatge restant de l'última declaració «Resum anual» presentada abans de la data de justificació de la subvenció.  
3. La justificació de les ajudes concedides a les universitats públiques s'ajustarà al que establix esta orde.  
4. En cap cas, el cost d'adquisició dels béns i servicis els gastos dels quals siguen subvencionables podrà ser superior al valor de mercat.  
  
5. Són finançables els costos següents:  
5.1. Costos directes de l'activitat formativa  
5.1.1. Retribucions dels docents  
a) Impartició de classes: les retribucions dels docents interns i externs, en què es poden incloure salaris, assegurances socials, dietes i gastos de locomoció i, en general, tots els costos imputables als docents en l'exercici de les activitats d'impartició.   
b) Preparació de classes, tutoria i avaluació, amb el mateix valor de l'hora que l'anterior, i els costos de preparació de classes, tutoria i avaluació als participants de les accions formatives.  
5.1.2. Gastos de control de la qualitat de la docència. Este tipus de gastos només serà elegible si s'ha especificat expressament en el projecte que acompanya la sol·licitud de l'acció formativa i en els mateixos termes. Esta activitat podrà ser exercida per personal no docent. Per este subconcepte s'admetrà com a màxim el 5% de la subvenció concedida.  
Sense que tinga caràcter limitador, es considerarà com a accions de control de la qualitat de la docència les sessions d'autoavaluació per a la millora contínua, l'elaboració de plans de millora, la identificació d'àrees de millora, les enquestes al professorat i a l'alumnat, etc.   
5.1.3. Gastos de lloguer o d'amortització d'equips didàctics i de plataformes tecnològiques. L'amortització serà calculada amb els criteris d'acceptats en les normes de comptabilitat. S'hi poden incloure el lloguer o l'arrendament financer d'estos, exclosos els seus interessos, suportats en el període d'execució de les accions formatives. Estos gastos hauran de presentar-se degudament desglossats per acció formativa i s'imputaran pel nombre de participants en el cas d'ús individual dels equips o plataformes; en qualsevol altre cas, s'imputaran per hores d'utilització.  
5.1.4. Gastos d'adquisició de mitjans i materials didàctics.  
5.1.5. Gastos en béns consumibles utilitzats en la realització de les accions formatives, incloent-hi el material de protecció i seguretat.   
  
5.1.6. En el cas de teleformació, els costos imputables als mitjans de comunicació utilitzats entre formadors i participants. Estos gastos hauran de presentar-se degudament desglossats per acció formativa i s'imputaran pel nombre de participants en el cas d'ús individual dels equips o plataformes; en qualsevol altre cas, s'imputaran per hores d'utilització.  
5.1.7. Gastos de lloguer, arrendament financer, excloent-ne els seus interessos, o l'amortització de les aules, tallers i la resta de superfícies utilitzades en desplegament de l'acció. Els gastos d'amortització es calcularan d'acord amb les normes de comptabilitat generalment acceptades i aplicant el mètode d'amortització segons les taules aprovades pel Reglament de l'Impost de Societats. Estos gastos hauran de presentar-se degudament desglossats per acció formativa i s'imputaran pel període de duració de l'acció.   
5.1.8. Gastos d'assegurances d'accidents dels participants, i en el cas de cursos amb FPCT/PNL, gastos d'assegurament de la responsabilitat civil per danys que puga causar l'alumnat durant la realització. Estos gastos hauran de presentar-se degudament desglossats per acció formativa i la imputació es farà pel nombre de participants.  
5.1.9. Els gastos de publicitat per a l'organització i la difusió de les accions formatives, exclusivament quan hi haja una autorització expressa per a això. Estos gastos hauran de presentar-se degudament desglossats per acció formativa.  
5.2. Costos associats de l'activitat formativa  
5.2.1. Costos de personal de suport, tant intern com extern, necessaris per a la gestió i l'execució de l'activitat formativa. Per este concepte seran imputables els gastos que es produïsquen tant en el període d'impartició del curs com en els 15 dies anteriors a l'inici i els 15 dies posteriors a la finalització.  
5.2.2. Gastos financers directament relacionats amb l'activitat subvencionada que resulten indispensables per a l'adequada preparació o execució. No seran subvencionables els interessos deutors dels comptes bancaris.  
5.2.3. Altres costos: llum, aigua, calefacció, missatgeria, correu, neteja i vigilància, i altres costos no especificats anteriorment, associats a l'execució de l'activitat formativa.  
5.2.4. Els costos associats hauran d'imputar-se pel beneficiari a l'activitat subvencionada en la part que raonablement corresponga d'acord amb principis i normes de comptabilitat generalment admeses i, en tot cas, en la mesura que eixos costos corresponguen al període en què efectivament es va realitzar l'activitat.  
5.2.5. La suma dels costos associats no podrà superar el 20% dels costos de l'activitat formativa. Esta limitació percentual s'aplicarà una vegada practicades les minoracions que per hores, professorat i alumnes, puguen correspondre.  
5.3. Els costos a què es fa referència en els apartats 5.1.1 i 5.1.2 hauran de presentar-se degudament desglossats per hores dedicades a l'acció a què s'imputen, i només s'admetran justificants de pagaments a persones físiques, tant si el servici ha sigut prestat pel personal de l'entitat beneficiària com si s'ha contractat una prestació de servicis professionals amb persones alienes a esta, sense perjuí d'allò que s'ha disposat per a la subcontractació en les modalitats formació a mida i col·lectius.  
  
  
CAPÍTOL VIII  
Procediment de justificació i pagament de la subvenció  
  
Article 33. Regles i forma de justificació  
1. La justificació de la subvenció seguirà les regles següents:  
a) En el cas de retribucions als docents, es detallaran les dades personals, la titulació del docent, els mòduls impartits, el nombre d'hores i la quantitat abonada en concepte de salari en relació a les hores d'impartició de les accions formatives, les avaluacions i les revisions periòdiques dels alumnes, i la preparació de classes i de tutories.  
b) S'admetran gastos de persones o d'entitats vinculades al beneficiari. A este efecte es considerarà que hi ha vinculació quan concórrega alguna de les circumstàncies arreplegades en l'article 16.3 del text refós de la Llei de l'Impost sobre Societats, aprovat pel Reial Decret Legislatiu 4/2004, de 5 de març. En tot cas, s'aportarà una declaració responsable en què es manifeste la concurrència o no de les referides circumstàncies, i en cas afirmatiu s'adjuntarà un informe justificatiu del mètode utilitzat per a la determinació del valor normal de mercat d'acord amb el que preveu el número 4 del mateix article.  
  
c) En cas que s'aporten altes en el Règim Especial de Treballadors Autònoms o com a socis en una cooperativa de treball associat per a justificar la inserció realitzada, s'adjuntarà una declaració responsable de cada un dels alumnes així inserits, amb una breu descripció de l'activitat, el domicili on es realitza i l'acceptació de l'obligació d'aportar la documentació fiscal acreditativa que li siga requerida, que, si no s'aporta, suposarà l'incompliment de la condició i la corresponent minoració de l'ajuda, sense perjuí de les responsabilitats que puguen recaure tant en l'alumne com en l'entitat.  
  
d) A l'efecte del que preveu l'article 73 del Reial Decret 887/2006, de 21 de juliol, pel qual s'aprova el Reglament de la Llei General de Subvencions (d'ara endavant, RLGS), haurà de constar en els justificants originals, independentment de l'obligatorietat de la seua aportació a l'administració en primera instància d'acord amb el sistema de justificació aplicable, el número d'expedient, la quantia imputada i el percentatge de cofinançament comunitari, si és el cas. Esta dada serà incorporada pel beneficiari per mitjà de l'estampillat sobre l'original del document. Una vegada estampillat, en cas que hagen d'aportar-se, seran vàlides les còpies compulsades.  
  
e) Amb caràcter general, el compte justificatiu haurà de presentar-se en el termini màxim de dos mesos des de la data de finalització de l'acció formativa subvencionada. En la modalitat formació a mida, el termini serà de tres mesos. Caldrà adjuntar-hi la còpia dels contractes que acrediten el compliment del compromís de contractació o d'inserció; en este últim cas, seran vàlides les altes en el Règim Especial de Treballadors Autònoms, i l'alta com a soci en una cooperativa de treball associat.  
Transcorregut el termini sense que s'haja efectuat la presentació de la indicada documentació, el servici de Formació Professional corresponent aplicarà allò que s'ha previst per a estos casos en el RLGS.  
f) La subvenció màxima que percebrà l'entitat no podrà superar, en cap cas, la quantitat que resulte després de l'aplicació de les minoracions corresponents.  
g) No s'acceptaran factures corresponents a exercicis diferents de l'any o dels anys en què es realitze l'acció formativa.  
h) Els gastos han de respondre a la naturalesa de l'activitat subvencionada i hauran d'haver sigut efectivament pagats abans de la finalització del període de justificació.  
i) Els pagaments es justificaran, en tot cas, per mitjà del pertinent comprovant de transferència, assentament bancari o càrrec en compte.  
j) Quant siga pertinent, s'haurà d'aportar, en els mateixos terminis i junt amb la resta de documentació justificativa, l'última declaració «Resum anual» de l'IVA, model 390, presentada.   
2. Si l'import de la subvenció concedida és igual o superior a 60.000 euros, es justificarà per mitjà de la presentació d'un compte justificatiu, d'acord amb allò que s'ha assenyalat en l'article 72 del RLGS, a través de l'aplicació e-SIDEC.  
El compte justificatiu haurà de contindre la documentació següent:  
  
a) una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades;  
b) una memòria econòmica justificativa del cost de les activitats realitzades, que contindrà:  
- Una llista classificada dels gastos i de les inversions de l'activitat, amb indicació del creditor i del document, de l'import, de les dates d'emissió i de pagament i de la quantia imputada, si és el cas.   
- Les factures o el document de valor probatori equivalent en el tràfic mercantil o amb eficàcia administrativa incorporats en la llista a què es fa referència en el paràgraf anterior, i la documentació acreditativa del pagament.   
- Indicació dels criteris de repartiment dels costos incorporats a la llista de gastos abans esmentada, que haurà de contindre prou nivell de detall perquè els corresponents justificants puguen ser considerats vàlids.  
- Una llista detallada d'altres ingressos que hagen finançat l'activitat subvencionada, amb indicació de l'import i la procedència.  
- Els tres pressupostos que, en aplicació de l'article 31.3 de la LGS, haja d'haver sol·licitat el beneficiari.  
- La carta de pagament de reintegrament en el cas de romanents no aplicats, d'acord amb la normativa aplicable. A estos efectes, l'ingrés s'haurà d'efectuar per mitjà d'un xec o d'una transferència bancària al compte número 2038-1983-05-4440109829, el titular del qual és la Generalitat Valenciana, amb identificació del número d'expedient.   
- Identificació del subcompte d'ingressos on es comptabilitza la subvenció concedida. Llista de subcomptes de gastos utilitzats per a la gestió de la subvenció.  
En el cas d'entitats subjectes a comptabilitat pública, s'aportarà la identificació en el sistema comptable dels projectes d'ingressos i de gastos pels quals s'efectua la comptabilització de la subvenció.  
3. Si l'import de la subvenció concedida fóra inferior a 60.000 euros, la justificació de la possible bestreta i/o el pagament de la subvenció s'efectuaran al finalitzar l'acció subvencionada, amb la presentació prèvia d'un compte justificatiu simplificat d'acord amb allò que s'ha assenyalat en l'article 75 del RLGS, a través de l'aplicació informàtica e-SIDEC.   
El compte justificatiu simplificat mencionat inclourà la documentació següent:  
- Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades;  
- Una llista classificada dels gastos i de les inversions de l'activitat, amb la identificació del creditor i del document, de l'import, de les dates d'emissió i de pagament, dels criteris de repartiment d'estos i de la quantia imputada, si és el cas.   
- Un detall d'altres ingressos o subvencions que hagen finançat l'activitat subvencionada, amb indicació de l'import i la procedència.  
- Si és el cas, la carta de pagament de reintegrament en el cas de romanents no aplicats, d'acord amb la normativa aplicable, que s'ingressarà en el mateix compte esmentat en el supòsit anterior.  
- Identificació del subcompte d'ingressos on es comptabilitza la subvenció concedida. Llista de subcomptes de gastos utilitzats per a la gestió de la subvenció.  
En este cas, es podrà requerir el beneficiari perquè aporte la resta de la documentació prevista en el número 2 d'este article, per a comprovar-la a fi d'obtindre una evidència raonable sobre l'adequada aplicació de la subvenció. Amb este fi se seleccionaran, mitjançant tècniques objectives de mostreig, un mínim d'un 10% de les subvencions concedides.  
  
Així mateix, per mitjà d'un acord del director general de Formació i Qualificació Professional es podran incloure en esta comprovació les entitats que es considere oportú sobre la base de les circumstàncies que puguen concórrer.  
   
Article 34. Pagament de les subvencions  
1. Podrà avançar-se a l'entitat beneficiària fins al màxim legal previst de l'import de l'ajuda concedida, després de l'aval bancari a favor de la Conselleria d'Educació, Formació i Ocupació, excepte en els casos d'exempció. Per a això, haurà de disposar d'un compte bancari específic a què es transferirà l'import de la bestreta. El compte aportat en el document de domiciliació bancària presentat amb la sol·licitud servirà a l'esmentat objecte.  
2. Les bestretes se sol·licitaran en el termini d'un mes des de l'inici efectiu de l'acció formativa, amb el límit del 30 de novembre de 2012. No obstant això, en cas que la resolució de concessió es notifique després del 15 de novembre de 2012, la sol·licitud de bestreta, acompanyada de la comunicació d'inici, es presentarà en el termini de 15 dies naturals a comptar de l'endemà de la notificació i, en tot cas, abans del 21 de desembre de 2012.  
3. La justificació de la bestreta i el pagament de la subvenció es faran efectius al finalitzar l'acció subvencionada, després de la comprovació del compte justificatiu i de la posterior proposta de pagament del servici territorial de Formació Professional corresponent.  
  
Article 35. Rendiments financers  
D'acord amb l'article 19.5 de la LGS, els rendiments financers que es generen pels fons lliurats als beneficiaris no incrementaran l'import de la subvenció concedida, en raó a la seua escassa quantia i a la dificultat de la seua aplicació a les activitats subvencionades i del seu seguiment i control.  
  
CAPÍTOL IX  
Causes de minoració i de reintegrament  
  
Article 36. Causes de minoració o de reintegrament de subvencions  
1. Pertocarà la minoració de la subvenció i, si és el cas, el reintegrament total o parcial de la quantitat anticipada, quan s'incórrega en algun dels supòsits previstos en l'article 37 de la LGS.  
2. Els incompliments parcials que no afecten les característiques essencials del projecte determinaran la minoració proporcional i, si és el cas, el reintegrament de la subvenció que es liquidarà seguint les fases següents:  
2.1. Falta d'impartició de la totalitat de les hores lectives aprovades per resolució: determinarà la minoració proporcional de la subvenció concedida.  
2.2. Baixes d'alumnes. Les minoracions per este concepte es practicaran sobre tots els costos finançables, a excepció dels relatius a la docència i al control de qualitat d'esta. En cap cas es minorarà la subvenció per baixes d'alumnes desocupats com a conseqüència de la seua contractació o inserció laboral, o d'alumnes ocupats a causa d'una modificació de les seues condicions de treball; en estos casos, les baixes s'acreditaran per mitjà d'una declaració responsable on conste la identificació de l'empresa, la data de contractació i el número patronal o, si és el cas, per mitjà de l'alta en el Règim Especial de Treballadors Autònoms.  
Sense perjuí de l'anterior, la diferència entre el nombre d'alumnes establit en la resolució de concessió i els alumnes que finalitzen el curs determinarà la minoració proporcional de la subvenció resultant una vegada practicada, si és el cas, la minoració per hores, i tenint en compte el següent:  
a) Durant el primer quart del curs, l'entitat podrà incorporar nous alumnes fins a completar-ne el nombre que fixe la resolució de concessió, i substituir les baixes amb noves altes.  
b) Després del primer quart del curs, s'admetran desviacions per acció formativa fins a un 15% del nombre d'alumnes donats d'alta en eixe moment.  
c) Es considerarà que un alumne ha finalitzat l'acció formativa quan haja assistit almenys al 75% de la duració.  
d) No s'efectuarà minoració per la baixa de fins a tres alumnes que en el moment de realitzar la FPCT/PNL no tinguen preparació suficient, observada pel tècnic d'enllaç.  
2.3. Incompliment del compromís voluntari de realització de PNL. Tindran esta consideració:  
a) La realització de les PNL al centre de formació, encara que hagen sigut autoritzades.  
b) La disminució del nombre d'alumnes participants a l'iniciar-se les PNL, de la seua duració o l'incompliment d'alguna de les clàusules establides en el conveni de col·laboració. En estos casos es minorarà de manera proporcional a l'incompliment del compromís adquirit fins a un 10% de l'import que resulte després d'aplicar-hi, si és el cas, les minoracions per hores i alumnes.   
c) No es considerarà incompliment que el mòdul obligatori de FPCT s'haja realitzat al centre de formació mateix, quan així haja sigut autoritzat.  
2.4. Incompliment de la inserció laboral en les modalitats formació i inserció i semipresencial, i, si és el cas, del compromís voluntari en la modalitat col·lectius. En estos casos s'efectuarà una minoració de manera proporcional al grau d'incompliment fins al 15% de l'import que resulte després d'aplicar-hi, si és el cas, les minoracions per hores i alumnes. En la modalitat formació a mida, l'esmentat percentatge de minoració s'elevarà al 100%.  
2.5. Inclusió entre el personal docent d'algun professor amb perfil inferior al previst en el projecte: determinarà la minoració del gasto corresponent al mencionat professor. Esta minoració s'aplicarà sobre l'import que resulte després d'aplicar-hi totes les minoracions anteriors.  
2.6. Justificació insuficient dels gastos subvencionats.  
3. Sense perjuí del que preveu la LGS en matèria d'infraccions i sancions administratives, seran causes específiques de revocació de la subvenció concedida i, si és el cas, de reintegrament:  
a) La falta de comunicació de l'inici de les accions formatives en el termini i en la forma previstos en l'orde.  
b) Qualsevol altre motiu que perjudique el fi últim pel qual la subvenció haja sigut concedida.  
c) La falsedat de les dades contingudes en el compte justificatiu de gastos.  
d) L'incompliment de les condicions establides per a la subcontractació.  
4. Les quantitats que calga reintegrar tindran la consideració d'ingressos de dret públic de naturalesa no tributària, i hi serà d'aplicació, als efectes del càlcul, l'interés legal dels diners en els termes establits en l'article 38 de la LGS.  
  
TÍTOL II  
De les ajudes a l'alumnat desocupat en concepte de transport, beques, manutenció i allotjament  
  
Article 37. Beneficiaris i terminis de presentació de sol·licituds  
L'alumnat desocupat que participe en les accions formatives subvencionades amb càrrec a les línies pressupostàries T0218000, T2289000, T2966000 i T2967000 del capítol IV del subprograma pressupostari 322.52, Formació i Qualificació Professional, així com en altres accions formatives realitzades en el marc de l'Orde TAS 718/2008, de 7 de març, per centres de la Conselleria d'Educació, Formació i Ocupació, podrà sol·licitar les ajudes establides en este títol d'acord amb les condicions següents:  
1. Alumnat desocupat d'accions formatives realitzades a l'empara de la convocatòria de 2011 l'inici de les quals haja tingut lloc després del 14 de setembre de 2011 o el dret a l'ajuda de les quals puga generar-se després d'eixa data com a conseqüència de la realització de la FPCT/PNL: les sol·licituds es presentaran en el termini d'un mes a comptar de l'endemà de la publicació d'esta orde. No obstant això, si el dret pot generar-se després de la publicació com a conseqüència de la realització de la FPCT/PNL, el termini d'un mes es comptarà a partir de la incorporació a la FPCT/PNL.  
Únicament tindrà dret a l'ajuda l'alumnat que haja finalitzat amb aprofitament l'acció formativa.  
2. Alumnat desocupat d'accions formatives realitzades a l'empara d'esta convocatòria de 2012:  
2.1. En el cas de l'alumnat desocupat d'accions formatives la data prevista de finalització de les quals, d'acord amb la documentació d'inici de curs que ha de presentar l'entitat, siga anterior al 17 de novembre de 2012, les sol·licituds es presentaran en el termini d'un mes a comptar de la data d'incorporació a l'acció formativa. En el cas que les accions formatives s'hagen iniciat amb anterioritat a la publicació d'esta orde, el termini serà d'un mes a comptar de l'endemà de la publicació d'esta orde.  
2.2. En el cas de l'alumnat desocupat el dret del qual a l'ajuda es genere abans del 17 de novembre de 2012 com a conseqüència de la realització de la FPCT/PNL, les sol·licituds es presentaran en el termini d'un mes a comptar de la data d'incorporació a la FPCT/PNL.  
2.3. Únicament tindrà dret a la percepció de l'ajuda l'alumnat desocupat que haja superat amb èxit els mòduls propis de l'especialitat principal.  
3. L'alumnat desocupat de les accions formatives realitzades a l'empara d'esta convocatòria 2012 la data prevista de finalització de les quals, d'acord amb la documentació d'inici de curs que ha de presentar l'entitat, siga posterior al 16 de novembre de 2012 o el dret del qual a l'ajuda puga generar-se després d'eixa data com a conseqüència de la realització de la FPCT/PNL, presentarà les sol·licituds en el termini que determine la convocatòria corresponent al pròxim exercici.   
  
  
Article 38. Quantia de les ajudes  
1. L'alumnat desocupat a què fa referència l'article anterior podrà accedir a les ajudes següents:  
1.1. Ajuda en concepte de transport: si el curs s'impartix en un nucli de població que diste almenys sis quilòmetres del nucli de població on, segons la seua demanda d'ocupació, l'alumnat tinga la seua residència, l'ajuda ascendirà a 0,19 € per quilòmetre, amb un límit de 20 € per dia realment assistit. La distància es determinarà per mitjà del mapa oficial de carreteres del Ministeri de Foment.  
1.2. Ajuda en concepte de manutenció: si l'assistència al curs, en horari de matí i vesprada, requerix un desplaçament mínim de 50 quilòmetres, l'ajuda ascendirà a 9,70 € per dia realment assistit.   
1.3. Ajuda en concepte d'allotjament i manutenció: si l'assistència al curs, en horari de matí i vesprada, requerix un desplaçament mínim de 100 quilòmetres, l'ajuda ascendirà a 66,90 euros per dia lectiu.  
  
1.4. Ajuda per discapacitat: l'alumnat amb una discapacitat igual o superior al 33% tindrà dret, així mateix, a una ajuda en concepte de beca de 6,40 euros per dia realment assistit.  
2. El dret a les ajudes es generarà indistintament per l'assistència a l'acció formativa al centre de formació o com a conseqüència de la realització de FPCT/PNL.  
3. Les ajudes se subjectaran al règim següent:  
a) L'ajuda en concepte de transport és compatible amb qualsevol altra; no obstant això, quan concórrega amb l'ajuda en concepte d'allotjament i manutenció, l'ajuda serà pels desplaçaments inicial i final.  
  
b) L'ajuda en concepte d'allotjament i manutenció requerirà l'aportació de la factura de l'allotjament.  
c) Les ajudes en concepte de manutenció i en concepte d'allotjament i manutenció són incompatibles entre si.  
d) L'ajuda per discapacitat és compatible amb qualsevol altra.  
4. La quantia de l'ajuda es determinarà en funció dels dies realment assistits, després de la verificació que es complixen els requisits establits, a la vista de la documentació justificativa presentada per l'entitat impartidora del curs.  
  
Article 39. Sol·licituds i documentació  
1. La concessió de les ajudes requerirà la presentació per l'alumnat de la sol·licitud en model normalitzat davant de la direcció territorial d'Educació, Formació i Treball amb caràcter preferent, sense perjuí de poder fer-ho en qualsevol altra forma prevista en l'article 38.4 de la LRJPAC.  
2. Les sol·licituds hauran d'acompanyar-se de la documentació següent:  
a) Document de domiciliació bancària segons el model normalitzat, si no ha sigut aportat abans.  
b) En el cas d'alumnat amb discapacitat, certificat de l'òrgan administratiu competent.  
  
Article 40. Resolució  
El director general de Formació i Qualificació Professional, per delegació de la consellera d'Educació, Formació i Ocupació, dictarà la resolució procedent en el termini de tres mesos a comptar de la finalització del termini de presentació de sol·licituds. Transcorregut este termini sense que s'haja dictat i notificat una resolució expressa, s'entendrà desestimada la pretensió per silenci administratiu, sense perjuí que subsistisca l'obligació legal de resoldre sobre la petició formulada.  
  
  
Article 41. Pèrdua del dret a l'ajuda  
1. Es perdrà el dret a percebre l'ajuda quan s'incomplisquen les obligacions o s'incórrega en alguna de les causes d'exclusió previstes per a l'alumnat.  
2. Si amb motiu de la contractació o de la inserció laboral, acreditada en els termes de l'article 33, l'alumnat causa baixa en les accions formatives que es realitzen sobre la base d'esta convocatòria, persistirà el dret a l'ajuda pels dies realment assistits sempre que concórrega la resta de condicions exigides per la convocatòria.   
  
DISPOSICIONS ADDICIONALS   
  
Primera  
Estes ajudes, susceptibles de cofinançament fins al 80% amb càrrec al Programa Operatiu del Fons Social Europeu per al període 2007-2013 número 2007ES05UPO001, es finançaran amb càrrec al capítol 4, codi de línia T0218000 del subprograma 322.52, Formació i Qualificació Professional, per un import total de 37.646,338 euros, d'acord amb la distribució següent:  
1. Per a la Modalitat formació i inserció, s'assigna una quantia de 87.247.812 €, amb la següent distribució territorial:  
Alacant 28.360.423 €  
Castelló 3.549.142 €  
València 87.546.568 €  
2. Per a la modalitat semipresencial s'assigna una quantia d'1.700.000 €, que es distribuirà provincialment en funció de l'atur registrat.  
3. Per a la modalitat formació a mida s'assigna una quantia de 4.000.000 €.  
4. Per a la modalitat col·lectius s'assigna un quantia de 3.000.000 €, que es distribuirà provincialment en funció de l'atur registrat.  
5. Per a les ajudes a l'alumnat s'assigna un quantia d'1.946.338 €.  
  
Segona  
En relació amb esta orde d'ajudes, les línies nominatives corresponents al capítol IV del subprograma pressupostari 322.52, Formació i Qualificació Professional, i l'autorització d'activitats de formació professional per a l'ocupació vinculada a certificats de professionalitat, s'establix el següent règim de delegació de competències:  
  
1. Es delega en el secretari autonòmic de Formació i Ocupació la resolució dels recursos administratius.  
2. Es delega en el director general de Formació i Qualificació Professional:  
a) La resolució de sol·licituds i els actes i documents de retenció de crèdit, autorització de gasto, disposició de crèdit, reconeixement d'obligacions i proposta de pagament, dins dels límits legals i reglamentaris referits a la gestió de les subvencions.  
b) La resolució d'incidències.  
c) La resolució de devolució de les garanties per lliurament de bestretes.  
d) La minoració de les subvencions concedides.  
e) La incoació i la resolució dels expedients de revocació.  
f) La resolució dels expedients de reintegrament de les subvencions concedides.  
3. Es delega en els titulars de les direccions territorials de la Conselleria d'Educació, Formació i Ocupació, en els seus respectius àmbits d'actuació:  
a) La resolució d'acceptació del desistiment o de la renúncia de les sol·licituds, la inadmissió i la denegació.  
b) La resolució de suspensió cautelar de la realització de les accions formatives.  
4. Es delega en els titulars de les direccions dels servicis territorials de Formació Professional la incoació dels expedients de reintegrament.  
5. Es delega indistintament la firma dels documents comptables associats que es requerisquen per a la gestió de les subvencions, en les persones titulars de la Direcció General de Formació i Qualificació Professional i de la Subdirecció General de Formació i Qualificació Professional.  
  
Tercera  
La Secretaria Autonòmica de Formació i Ocupació informarà el Consell Valencià de Formació Professional de les subvencions concedides a l'empara d'esta orde.  
  
Quarta  
Per a allò no previst en esta orde, hi seran aplicables el Reial Decret 395/2007, de 23 de març, pel qual es regula el subsistema de Formació Professional per a l'Ocupació; l'Orde TAS/718/2008, de 7 de març, que el desplega en matèria de formació d'oferta i establix les bases reguladores per a la concessió de subvencions públiques destinades a finançar-lo; la LGS; el RLGS, i el text refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991, del Consell de la Generalitat, en tot allò que no s'opose a les anteriors.  
  
  
Quinta  
Les ajudes a la formació regulades en esta orde són compatibles amb el mercat comú en aplicació de l'article 107.3 del Tractat de Funcionament de la Unió Europea, i queden dispensades de les obligacions de notificació establida en l'article 108.3 del Tractat, i de comunicació, d'acord amb el que preveu l'article 3.3 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat adreçats a establir, concedir o modificar ajudes públiques.  
  
  
Sexta  
A l'efecte de determinar el grau de discapacitat dels participants, s'aplicaran els criteris establits en la disposició addicional tercera del Reial Decret 357/1991. D'acord amb l'article 1.2 de la Llei 51/2003, de 2 de desembre, d'Igualtat d'Oportunitats, No-discriminació i Accessibilitat Universal de les Persones amb Discapacitat, es consideraran afectats, en tot cas, per una discapacitat en grau igual o superior al 33% els pensionistes de la Seguretat Social que tinguen reconeguda una pensió d'incapacitat permanent en el grau de total, absoluta o gran invalidesa, així com els pensionistes de classes passives que tinguen reconeguda una pensió de jubilació o de retir per incapacitat permanent per al servici o per inutilitat. L'acreditació de la incapacitat exigirà, respectivament, la resolució de l'Institut Nacional de la Seguretat Social o la resolució de reconeixement de la pensió de jubilació o de retir per incapacitat permanent per al servici o per inutilitat per Classes Passives del Ministeri d'Economia i Hisenda o de l'òrgan de procedència del funcionari.  
  
  
DISPOSICIONS FINALS  
  
Primera  
Es faculta el secretari autonòmic de Formació i Ocupació per a dictar les instruccions i adoptar les mesures que considere oportunes per a l'execució i l'aplicació d'esta orde, així com per a modificar els terminis i els termes que s'hi establixen, quan concórreguen circumstàncies degudament motivades que ho aconsellen. Així mateix, se'l faculta perquè mitjançant una resolució puga, sense necessitat d'obrir un nou termini de presentació de sol·licituds, incrementar les dotacions econòmiques inicialment previstes i redistribuir els crèdits; i perquè, per causes justificades com ara l'adequada execució del programa, puga obrir una fase addicional a les previstes en l'article 13.5, que es resoldrà en l'àmbit provincial i a la qual s'aplicarà el mòdul econòmic multiplicat per 0,9.  
  
Segona  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
  
Contra este acte, que esgota la via administrativa, els interessats podran interposar un recurs contenciós administratiu en el termini de dos mesos comptats de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb els articles 10.1.a) i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, un recurs de reposició davant d'este òrgan en el termini d'un mes computat en els termes ja dits, d'acord amb els articles 116 i 117 de la LRJPAC, sense perjuí de la interposició de qualsevol altre recurs que consideren pertinent.  
  
València, 22 de juny de 2012  
  
La consellera d'Educació, Formació i Ocupació,  
MARÍA JOSÉ CATALÁ VERDET  
  
  
  
ANNEX I  
  
Condicions que cal verificar en la fase d'instrucció  
  
Comunes a totes les modalitats  
El personal del servici territorial de Formació Professional comprovarà:  
PS Documentació presentada en termini. Així mateix, comprovarà que la documentació és correcta o, si és el cas, que ha sigut completada o han sigut esmenats els possibles defectes.   
NJ L'entitat complix els requisits exigits en esta orde per a ser-ne beneficiària.   
AR L'entitat complix els requisits exigits en la LGS per a ser beneficiària de la subvenció sol·licitada.  
NA Nombre d'alumnes sol·licitat. El nombre d'alumnes sol·licitat per l'entitat s'adequa a allò exigit per l'orde, així com al que establix l'homologació de l'aula que s'utilitzarà.  
EA Especialitat adequada. L'acció formativa s'adequa a allò exigit, segons la modalitat sol·licitada, en la programació establida en els annexos II, III i especialitats d'alta en el fitxer d'especialitats del SPEE vigents en data 1 de gener de l'exercici de convocatòria.  
EH Especialitat homologada. L'entitat es troba acreditada o homologada per a l'especialitat formativa sol·licitada, abans de la finalització dels terminis establits en l'orde per a les diferents modalitats.   
  
PD Personal docent. El personal docent proposat complix els requisits mínims exigits pel programa de l'especialitat respecte del nivell acadèmic o de la titulació, i, a més, posseïx una formació metodològica de 100 hores, com a mínim.  
AH Accions per aula. L'acció formativa sol·licitada no supera el nombre de quatre accions sol·licitades per aula de teoria homologada; si el supera, es denegarà l'excés.  
EC Especialitat complementària FCOO03. En el projecte formatiu està inclosa l'especialitat complementària FCO003, «Inserció Laboral, Sensibilització Mediambiental i en Igualtat de Gènere», quan s'impartisca la totalitat del programa formatiu, o, si s'impartix parcialment, quan la duració prevista siga igual o superior a 250 hores lectives. El còmput total d'hores de l'acció formativa es realitzarà tenint en compte les 10 hores corresponents a l'especialitat complementària.  
  
  
Exclusiva modalitat formació i inserció  
NS Nombre de sol·licituds. L'acció formativa no supera la tercera sol·licitud de numerals no inclosos en l'annex II corresponents a la comarca de l'entitat sol·licitant; si la supera, es denegarà l'excés.  
  
Exclusiva modalitat semipresencial  
IF Infraestructura informàtica. Es comprovarà que l'entitat beneficiària disposa de la tecnologia necessària per al funcionament correcte de la plataforma informàtica, que el personal docent compta amb una formació mínima de 20 hores en metodologies d'ensenyança o de formació a distància i que estos i els tutors disposen de la formació necessària, així com que l'entitat ha proporcionat les claus d'accés a la DGFCP per a realitzar el seguiment de l'acció formativa.   
  
Exclusives modalitat formació a mida  
CC Compromís de contractació. Comprovació que l'entitat assumix un compromís de contractació, almenys, d'un 70% de l'alumnat desocupat que supere amb èxit els mòduls propis de l'especialitat principal del curs.  
IC Incompliment del compromís de contractació. Comprovació que l'entitat no ha incomplit en els dos exercicis anteriors el compromís de contractació/inserció assumit, en un percentatge superior al 50%, en accions formatives subvencionades.  
  
Exclusives modalitat col·lectius  
CA Col·lectiu destinatari adequat. Comprovació que l'acció formativa està adreçada a un dels col·lectius que s'establixen en l'orde per a esta modalitat.  
AP Nombre de sol·licituds per província. S'establix una limitació de tres sol·licituds per entitat i província. Es denegaran les accions formatives que superen este límit.  
  
Fase de valoració  
  
Aspectes que cal valorar  
L'òrgan col·legiat valorarà per a totes les modalitats:  
GI Grau d'inserció o de contractació.  
BE Baremació EFO.  
BT Baremació EFOTEC.  
FPCT/PNL Formació pràctica en centre de treball/pràctiques no laborals.   
NC Normes de qualitat.  
CI Acreditació per a impartir cicles FP/En col·lectius compromís voluntari d'inserció.  
EP Experiència professional docent.  
ED Experiència docent.  
  
Ponderació  
GI Grau d'inserció o de contractació. Es valorarà de 0 a 20 punts.  
La puntuació es determinarà a través de la inserció o de la contractació laboral derivada de les gestions realitzades per l'entitat, mesurada sobre alumnes finalitzats en cada una de les accions formatives aprovades a l'entitat en l'exercici 2010.  
Aquelles entitats que voluntàriament desitgen aportar dades sobre inserció o contractació d'alumnes que hagen finalitzat accions formatives de l'exercici anterior sense compromís formal d'inserció, hauran d'adjuntar a les sol·licituds d'ajuda per a l'exercici actual les còpies de contractes laborals realitzats després de la finalització del curs. Els contractes, per a acreditar la inserció, hauran de ser a jornada completa setmanal i de duració igual o superior a tres mesos, o per un període de treball real equivalent en el cas de contractacions a temps parcial, independentment de l'activitat de què es tracte.   
Este criteri es valorarà considerant el percentatge d'alumnes inserits o contractats sobre els finalitzats en totes les accions formatives impartides per l'entitat durant l'exercici anterior.  
S'obtindrà amb la fórmula següent:  
  
Total d'alumnes inserits o contractats per l'entitat  
----------------------- × 20  
Total d'alumnes finalitzats per l'entitat  
  
El resultat s'ajustarà amb dos decimals.  
BE Baremació EFO. Es valorarà de 0 a 10 punts.  
Es puntuaran les entitats en funció de la mitjana aritmètica que resulte dels valors obtinguts en les enquestes EFO, corresponents a les accions formatives realitzades per l'entitat en la programació de l'exercici 2010 i les dades disponibles fins a la data de publicació d'esta orde per a les de la programació de l'exercici 2011, segons la fórmula següent:  
Puntuació EFO × 2,5  
  
En cas que l'entitat no haja realitzat durant els mencionats exercicis cap acció formativa o que no es dispose de les dades, se li atorgarà una puntuació absoluta de cinc punts.  
L'obtenció d'una puntuació absoluta inferior a 5 punts en este apartat determinarà la denegació de l'acció formativa sol·licitada.  
BT Baremació EFOTEC. Es valorarà de 0 a 10 punts.  
Es puntuaran les entitats en funció de l'avaluació que resulte dels qüestionaris EFOTEC, seguint els mateixos criteris establits per a la baremació EFO.  
FPCT/PNL Es valorarà de 0 a 10 punts.  
L'entitat sol·licitant podrà demanar la col·laboració de les empreses per a contribuir a l'èxit de les finalitats de la formació professional per a l'ocupació, a través de la realització de FPCT/PNL en aquelles.  
Si s'inclou en el projecte la realització de FPCT/PNL en empreses, s'atorgarà una puntuació de 10 punts; en cas contrari, es puntuarà amb 0 punts. Una vegada valorada la sol·licitud, no serà possible modificar-la.   
NC Normes de qualitat. Es valorarà de 0 a 5 punts.  
Si l'entitat sol·licitant acredita estar en possessió de la certificació ISO de qualitat per una entitat certificadora, es puntuarà amb 5 punts; en cas contrari, es puntuarà amb zero punts.  
CI Acreditació per a impartir cicles FP. En col·lectius compromís voluntari d'inserció. Es valorarà de 0 a 5 punts.  
Si l'entitat acredita que ha impartit en els dos exercicis anteriors cicles formatius de Formació Professional del sistema educatiu per estar autoritzada per la conselleria competent en matèria d'educació, de conformitat amb el Reial Decret 332/1992, es puntuarà amb 5 punts; en cas contrari, es puntuarà amb zero punts.  
En la Modalitat Col·lectius, el compromís voluntari d'inserció es puntuarà proporcionalment fins a 5 punts; si no hi ha compromís, es puntuarà amb 0 punts.  
EP Experiència professional docent. Es valorarà de 0 a 10 punts.  
Es valorarà l'experiència professional demostrada pels docents en relació amb la matèria objecte de l'acció formativa, i s'atorgarà un punt per any complet d'experiència, sense superar un màxim de 10 punts. Per als períodes incomplets s'atorgarà un dotzé de punt per cada mes complet.   
En cas de no aconseguir la puntuació mínima de dos, es denegarà l'acció formativa.  
ED Experiència docent. Es valorarà de 0 a 10 punts.  
Es valorarà l'experiència docent demostrada, i s'atorgarà un punt per any complet d'experiència, sense superar un màxim de 10 punts, tenint en compte que un any és equivalent a 400 hores d'impartició. Per als períodes incomplets s'atorgaran 0,25 punts per cada fracció de 100 hores impartides, i no es comptaran els períodes inferiors a esta quantitat d'hores.   
En cas de no aconseguir la puntuació mínima de 2, es denegarà l'acció formativa.  
  
ANNEX II  
PLANIFICACIÓ PER PROVINCIES I COMARQUES DE LES ACCIONS FORMATIVES A DESENROTLLAR BASANT-SE EN LA MODALITAT FORMACIÓ I INSERCIÓ  
ALACANT  
  
\* CP: Certificat de Professionalitat  
  
  
  
  
CASTELLÓ  
  
  
\* CP: Certificat de Professionalitat  
  
  
VALÈNCIA  
  
  
CP: Certificat de Professionalitat  
  
  
  
  
ANNEX III   
  
PLANIFICACIÓ DE LES ACCIONS FORMATIVES A DESENROTLLAR BASANT-SE EN LA MODALITAT SEMIPRESENCIAL  
  
  
  
  
  
  
ANNEX IV  
  
PLANIFICACIÓ DE LES ACCIONS FORMATIVES A DESENROTLLAR BASANT-SE EN LA MODALITAT COL·LECTIUS  
  
  
  
  
  
  
  
  
  
\* \* \*\* \* \* \* \* \* \* \* \* \*  
  
  
  
ANEXO II  
  
PLANIFICACIÓN POR PROVINCIAS Y COMARCAS DE LAS ACCIONES FORMATIVAS A DESARROLLAR EN BASE A LA MODALIDAD FORMACIÓN E INSERCIÓN  
  
ALICANTE  
  
  
\* CP: Certificado de Profesionalidad  
  
  
  
CASTELLÓN  
  
  
\* CP: Certificado de Profesionalidad  
  
  
VALENCIA  
  
  
CP: Certificado de Profesionalidad  
  
  
  
  
  
  
  
ANEXO III   
  
PLANIFICACIÓN DE LAS ACCIONES FORMATIVAS A DESARROLLAR EN BASE A LA MODALIDAD SEMIPRESENCIAL  
  
  
  
  
  
  
ANEXO IV  
  
PLANIFICACIÓN DE LAS ACCIONES FORMATIVAS A DESARROLLAR EN BASE A LA MODALIDAD COLECTIVOS.  
  
